
Samsung predstavlja SSD diskove P9 i P7 sa USB4 tehnologijom na sajmu Gamescom 2026.
Vodeći model P9 i široko primenljivi P7 proširuju Samsungov asortiman prenosivih SSD diskova sa povezivanjem putem USB4 porta

Dvostruko bolje performanse na 4000 MB/s podržavaju zahtevne radne procese, uključujući direktno snimanje u 12K rezoluciji

Prvi prenosivi SSD disk na svetu sa USB4 tehnologijom i kapacitetom od 8 TB i brzine do 4000 MB/s objedinjuje skladištenje velikog kapaciteta i velikih brzina sa širokom kompatibilnošću i proverenom izdržljivošću
KELN, Nemačka – 26. avgust 2026. – Samsung Electronics Co., Ltd., globalni lider u oblasti napredne memorijske tehnologije, danas je predstavio P9 i P7, prenosive SSD diskove nove generacije sa povezivanjem preko USB4 porta. Kompanija je novu P seriju predstavila na sajmu Gamescom 2026, najvećem svetskom gejming događaju, koji se od 26. do 30. avgusta održava u Kelnu u Nemačkoj.

P serija je osmišljena da odgovori na rastuće potrebe za memorijskim prostorom zbog video-snimaka izuzetno visoke rezolucije, sadržaja kreiranog pomoću veštačke inteligencije i zahtevnih igara, a obuhvata vodeći model P9, koji profesionalnim korisnicima pruža vrhunske performanse, kao i model P7, koji je namenjen za brzo i praktično skladištenje podataka tokom svakodnevne upotrebe.

„S obzirom na to da sadržaj kreiran pomoću veštačke inteligencije i video-snimci izuzetno visoke rezolucije čine velike količine podataka delom svakodnevice, korisnici sve više očekuju brže i pouzdanije skladištenje podataka”, izjavio je Tomi Kvon, potpredsednik i rukovodilac tima za memorijske proizvode u kompaniji Samsung Electronics. „P serija omogućava brzo skladištenje datoteka i pravljenje rezervnih kopija, a osmišljena je tako da i profesionalcima i svakodnevnim korisnicima pruži performanse potrebne za efikasan rad u različitim oblastima primene”.

P9: Do dva puta bolje performanse uz USB4

Zahvaljujući USB4 tehnologiji, model P9 pruža sekvencijalnu brzinu čitanja od 4000 MB/s i brzinu pisanja od 3800 MB/s, nudeći vodeće performanse prenosa podataka u industriji. Sekvencijalne brzine čitanja i pisanja su gotovo dvostruko veće u odnosu na prethodnu generaciju. Poređenja radi, model T9 kapaciteta 4 TB, koji ima interfejs USB 3.2 Gen 2x2, omogućava sekvencijalne brzine čitanja i pisanja do 2000 MB/s.

P9 je ujedno prvi prenosivi SSD na svetu kapaciteta 8 TB sa USB4 tehnologijom koji podržava brzine do 4000 MB/s. Kao priznanje za ovaj nivo inovativnosti i tehnoloških mogućnosti, P9 je početkom ove godine dobio nagradu za inovacije CES 2026 Innovation Award.

Uz snažne kontinuirane performanse pri upisivanju, P9 podržava direktno snimanje u 12K rezoluciji za profesionalne produkcijske procese, jer kreatorima omogućava da snimaju, skladište i obrađuju velike RAW datoteke slika i video-snimke izuzetno visoke rezolucije.

P7: Brzo i široko primenljivo skladištenje podataka za svakodnevnu upotrebu

P7 takođe ima USB4 tehnologiju, te omogućava brzo i praktično skladištenje podataka tokom rada, zabave i svakodnevne upotrebe. Široko je kompatibilan sa različitim host uređajima, uključujući desktop računare, laptopove, pametne telefone, igračke konzole i foto-aparate.

P7 je prošao testove na pad sa visine od 2 m, kao i testove otpornosti na udarce i vibracije, pa korisnicima omogućava da zaštite važne podatke tokom putovanja, aktivnosti na otvorenom i u drugim uslovima korišćenja u pokretu.

Dostupnost

Prenosivi SSD diskovi Samsung P serije biće dostupni u kapacitetima od 1 TB, 2 TB, 4 TB i 8 TB, a globalna prodaja počinje 31. avgusta.
*Dostupni kapaciteti mogu da se razlikuju u zavisnosti od tržišta. Pojedini kapaciteti mogu biti pušteni u prodaju naknadno.

Preporučene maloprodajne cene proizvođača za P9 su 339,99 USD za 1 TB, 649,99 USD za 2 TB, 1349,99 USD za 4 TB i 2699,99 USD za 8 TB. Preporučene maloprodajne cene proizvođača za model P7 su 289,99 USD za 1 TB, 549,99 USD za 2 TB, 1149,99 USD za 4 TB i 2289,99 USD za 8 TB.

Više informacija o Samsungovoj P seriji prenosivih SSD diskova pronađite na Samsung.com.

###

O kompaniji Samsung Electronics Co. Ltd.
Samsung inspiriše svet i oblikuje budućnost transformativnim idejama i tehnologijama. Kompanija redefiniše svet televizora, digitalnih ekrana, pametnih telefona, nosivih uređaja, tableta, kućnih uređaja i mrežnih sistema, kao i memorije, sistema LSI i proizvodnje mikročipova. Samsung unapređuje i tehnologije za medicinsko snimanje, HVAC rešenja i robotiku, a preko brenda Harman razvija inovativne automobilske i audio-proizvode. Zahvaljujući ekosistemu SmartThings, otvorenoj saradnji sa partnerima i integraciji veštačke inteligencije u ceo asortiman, Samsung pruža besprekorno i pametno povezano iskustvo. Najnovije vesti možete da pronađete u Samsung Newsroom-u na linku news.samsung.com.

